पाक गेंदबाजों में 20 विकेट झटकने की क्षमता : मिस्बाह  
पाक के कप्तान का कहना है कि श्रीलंका के साथ शृंखला में उनके गेंदबाजों के पास टेस्ट की दोनों पारियों में विपक्षी टीम को ऑलआउट करने की क्षमता है।
पाकिस्तानी क्रिकेट टीम के कप्तान मिस्बाह उल हक का कहना है कि श्रीलंका के साथ खेली जाने वाली आगामी शृंखला में उनके गेंदबाजों के पास टेस्ट मैच की दोनों पारियों में विपक्षी टीम को ऑलआउट करने की पूरी क्षमता है।  समाचार पत्र 'द नेशन' ने मिस्बाह के हवाले से लिखा है, "मध्यम गति के गेंदबाज वहाब रियाज और स्पिनर अब्दुल रहमान की वापसी से टीम को मजबूती मिली है। एजाज चीमा और सईद अजमल का प्रदर्शन भी सराहनीय रहा है, इसलिए मैं कह सकता हूं कि पाकिस्तानी गेंदबाजी में विपक्षी टीम के एक टेस्ट मैच में कुल 20 विकेट झटकने की क्षमता है।"  पाकिस्तान और श्रीलंका के बीच तीन टेस्ट मैच, पांच एकदिवसीय मैचों की शृंखला और एक ट्वेंटी-20 मैच खेला जाएगा। ये सभी मुकाबले तटस्थ स्थल संयुक्त अरब अमीरात (यूएई) में खेले जाएंगे। पहला टेस्ट मैच 18-22 अक्टूबर तक अबूधाबी में खेला जाएगा।  पत्र के मुताबिक मिस्बाह ने कहा, "कुछ वरिष्ठ खिलाड़ियों के नहीं होने के बावजूद टीम में अच्छा संयोजन है। स्पिन गेंदबाज हमारी मजबूती हैं। मुझे आशा है कि विकेट स्पिन गेंदबाजों को मदद करेगी और इन टेस्ट मैचों में परिणाम निकलेंगे। हम मैच जीतकर टेस्ट रैंकिंग में सुधार करना चाहते हैं।"  मिस्बाह ने स्वीकार किया कि महान स्पिन गेंदबाज मुथैया मुरलीधरन और मध्यम गति के गेंदबाज लसिथ मलिंगा के संन्यास लेने के बाद श्रीलंकाई गेंदबाजी आक्रमण कमजोर हुई है, लेकिन उनका कहना है कि विपक्षी टीम अब भी खतरनाक है और वह उसे हल्के में आंकने की भूल कतई नहीं करेंगे।